CELEX: 62010CN0625
Language: hu
Date: 2010-12-29 00:00:00
Title: C-625/10. sz. ügy: 2010. december 29-én benyújtott kereset — Európai Bizottság kontra Francia Köztársaság

2.4.2011   
            
            
               HU
            
            
               Az Európai Unió Hivatalos Lapja
            
            
               C 103/12
            
         2010. december 29-én benyújtott kereset — Európai Bizottság kontra Francia Köztársaság
   (C-625/10. sz. ügy)
   2011/C 103/21
   Az eljárás nyelve: francia
   
      Felek
   
   
      Felperes: Európai Bizottság (képviselők: J.-P. Keppenne és H. Støvlbæk meghatalmazottak)
   
      Alperes: Francia Köztársaság
   
      Kereseti kérelmek
   
   
               —
            
            
               A Bíróság állapítsa meg, hogy a Francia Köztársaság az első vasúti csomag átültetése érdekében elfogadott intézkedések elégtelensége miatt nem teljesítette
               
                           —
                        
                        
                           a módosított 91/440/EGK irányelv (1) 6. cikkének (3) bekezdéséből és II. mellékletéből, valamint a 2001/14/EK irányelv (2) 14. cikkének (2) bekezdéséből,
                        
                     
                           —
                        
                        
                           a 2001/14/EK irányelv 6. cikkének (2)–(5) bekezdéséből,
                        
                     
                           —
                        
                        
                           a 2001/14/EK irányelv 11. cikkéből
                        
                     eredő kötelezettségeit;
            
         
               —
            
            
               a Francia Köztársaságot kötelezze a költségek viselésére.
            
         
      Jogalapok és fontosabb érvek
   
   A Bizottság két jogalapra hivatkozik keresetének alátámasztása érdekében.
   Elsőként azt kifogásolja, hogy az alperes nem tartotta tiszteletben az első vasúti csomagban foglalt valamennyi kötelezettséget, amely nem csupán a vasúti szolgáltatások nyújtását biztosító jogalanyok (Franciaországban az SNCF) és az infrastruktúrát működtető jogalanyok (Franciaországban az RFF) szétválasztását írja elő, hanem azt is, hogy független szervezetek lássák el az alábbi, „alapvetőnek” nevezett funkciókat: a vasúti kapacitások elosztása, az infrastruktúra-használati díjak beszedése és az engedélyek kiadása. Márpedig az SNCF bizonyos alapvető funkciókkal rendelkezik a menetvonalak kiosztása terén, amely funkciókat a Direction des Cirulations Ferroviaires-en (DCF) keresztül lát el. E szakosított szolgálat sem jogi, sem pedig szervezeti és határozathozatali szempontból nem független az SNCF-től.
   Másodsorban a Bizottság azzal érvel, hogy a nemzeti szabályozás nem megfelelően és teljes körűen ülteti át a 2001/14/EK irányelvben a vasúti infrastruktúrához való hozzáférés díjszámításának mértékével kapcsolatos teljesítményösztönző rendszer létrehozására vonatkozó követelményeket. A francia jogszabály továbbá problémát vet fel a tekintetben is, hogy nem ír elő elégséges ösztönző intézkedést az infrastruktúra biztosítása költségeinek és a pályahasználati díjaknak a csökkentése céljából.
   
      (1)  A közösségi vasutak fejlesztéséről szóló, 1991. július 29-i 91/440/EGK tanácsi irányelv (HL L 237., 25. o.; magyar nyelvű különkiadás 7. fejezet, 1. kötet, 341. o.).
   
      (2)  A vasúti infrastruktúra-kapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló, 2001. február 26-i 2001/14/EK európai parlamenti és tanácsi irányelv (HL L 75., 29. o.; magyar nyelvű különkiadás 7. fejezet, 5. kötet, 404. o.).